b'\n_START_ARTICLE_\nMichael Steiner\n_START_SECTION_\nLiv og virke\n_START_PARAGRAPH_\nSteiner studerte rettsvitenskap i M\xc3\xbcnchen og Paris og begynte i 1981 \xc3\xa5 arbeide i Ausw\xc3\xa4rtiges Amt, det tyske utenriksdepartementet. Fra 1989 til 1991 var han ved ambassaden i Praha i en periode da jernteppet falt og ambassaden mottok mange \xc3\xb8sttyskere p\xc3\xa5 flukt fra DDR. Steiner fikk oppmerksomhet for selv \xc3\xa5 ha hjulpet flyktninger inn p\xc3\xa5 ambassadens omr\xc3\xa5de._NEWLINE_Fra 1991 til 1992 arbeidet han for tysk humanit\xc3\xa6r bistand i Kroatia. Deretter ble han leder for avdelingen for multilaterale fredsprosesser i utenriksdepartementet, for s\xc3\xa5 \xc3\xa5 f\xc3\xa5 ansvar for departementets avdeling for fredsskapende arbeid i det tidligere Jugoslavia. Steiner var fra 1994 til 1995 Tysklands representant i den internasjonale kontaktgruppen for det tidligere Jugoslavia. Han gikk s\xc3\xa5 i internasjonal tjeneste og var fra 1994 til 1995 stedfortredende h\xc3\xb8yrepresentant for Bosnia-Hercegovina. I 1998 var han ambassad\xc3\xb8r i Tsjekkia. _NEWLINE_Fra 1998 til 2001 var han utenriks- og sikkerhetspolitisk r\xc3\xa5dgiver for forbundskansler Gerhard Schr\xc3\xb6der. Han gikk av etter den s\xc3\xa5kalte \xc2\xabkaviaraff\xc3\xa6ren\xc2\xbb over hans opptreden i forbindelse med Schr\xc3\xb6ders bes\xc3\xb8k Russland._NEWLINE_Fra 14. februar 2002 til 8. juli 2003 var Steiner FNs generalsekret\xc3\xa6rs spesialrepresentant for Kosovo og sjef for FNs administrasjon i provinsen (UNMIK). Deretter ble han i 2003 Tysklands representant ved FN og andre internasjonale organisasjoner i Gen\xc3\xa8ve, der han var til 2007. Steiner ble s\xc3\xa5 utnevnt til ambassad\xc3\xb8r i Italia og San Marino, en post han hadde fra 2007 til 2010. Fra 2010 til 2012 var han den tyske regjeringens spesialutsending for Afghanistan og Pakistan. I 2012 ble Steiner utnevnt til ambassad\xc3\xb8r i India.'